Folketing
2001-03-28

»Hvad er forklaringen på, at der i mange kommuner i dag gennemføres forsøg med den såkaldte helhedsskole, når Folketinget har besluttet ikke at lave disse forsøg?« Skriftlig begrundelse Med finanslovforliget for indeværende år mellem regeringen og venstrefløjspartierne besluttedes det at iværksætte forsøg med den såkaldte »helhedsskole« - og der afsattes et meget stort millionbeløb til disse forsøg - dog under forudsætning af, at partierne bag folkeskoleloven gav grønt lys herfor. Det gjorde disse partier (heldigvis) ikke - først og fremmest takket være Kristeligt Folkeparti. Pengene til helhedsskolen er altså ikke bevilliget. Alligevel er der massevis af forsøg med helhedsskolen i gang i mange kommuner. Det har bl.a. givet sig udslag i, at forældre i stor stil holder op med at betale til skolefritidsordningen, fordi barnet nu passes hele dagen i »helhedsskolen«. Når der hos de borgerlige folkeskoleforligspartiers side er betænkeligheder over for helhedsskolen, er det, fordi det i realiteten bliver en heldagsskole, som institutionaliserer børnenes hverdag fra tidlig morgen til sen eftermiddag. Mange har med rette kaldt helhedsskolen for »verdens længste eftersidning«. Helhedsskolen er måske nogle (uansvarlige) forældres ønske om gratis opbevaring og samfundspasning af deres barn hele dagen, men det er næppe i børnenes interesse.